FOTO ȘI VIDEO Reacția Jandarmeriei după bătaia de pe teren de la Dinamo - UTA. Ce au făcut ultrașii Stelei înainte de meci
Direcția Generală de Jandarmi a Municipiului București a emis un comunicat după incidentele grave de dinaintea meciului Dinamo - UTA Arad, de pe Stadionul Arcul de Triumf.
Suporterii celor două echipe au intrat într-un conflict atât în afară stadionului, cât și în interiorul arenei. Totul a culminat cu o bătaie pe teren, fanii arădeni fiind însoțiți de "frații" de la CSA Steaua,
Reacția Jandarmeriei după bătaia de pe teren de la Dinamo - UTA
Jandarmeria precizează că bătaia de pe teren a pornit după ce suporterii lui Dinamo de la tribuna a doua au aruncat cu materiale pirotehnice către galeria oaspeților. Jandermeria transmite că nicio persoană nu a fost rănită în urma acestor incidente.
"În legătură cu meciul de fotbal dintre echipele FC DINAMO București și FC UTA Arad, Direcția Generală de Jandarmi a Municipiului București face următoarele precizări:
Organizatorul evenimentului sportiv a permis prezența și altor suporteri din București în zona destinată galeriei echipei oaspete, însă fără afișarea altor însemne în afara de cele care aparțin echipei FC UTA Arad.
Astfel, pe timpul deplasării suporterilor echipei CSA STEAUA București, între stația de tramvai Cașin și arena sportivă, aceștia nu au cooperat cu forțele de ordine, au forțat dispozitivul de jandarmi și au folosit materiale pirotehnice, motiv pentru care au fost folosite mijloacele de intervenție cu substanță iritant-lacrimogenă din dotarea jandarmilor.
De asemenea, în interiorul arenei sportive, înainte de începerea meciului de fotbal, suporteri ai echipei Dinamo, dispuși în Tribuna a II-a, au aruncat cu materiale pirotehnice către galeria echipei oaspete, dispusă în Peluza Sud.
Totodată, aceștia au pătruns pe suprafața de joc, provocându-i pe suporterii oaspeți să participe la scandal, context în care, aceștia din urmă au coborât din peluză, pe suprafața de joc, alimentând conflictul.
Forțele de ordine au intervenit prompt pentru aplanarea situației, iar suporterii celor două echipe au fost dispersați către locurile prestabilite pentru aceștia.
Precizăm faptul că, în urma incidentelor, nicio persoană nu a fost rănită, iar în urma vizionării imaginilor operative, vom aplica măsurile legale care se impun și vom reveni cu informații suplimentare", a transmis Jandarmeria.
Urmăriți SPORT.RO și pe Google News